《鹦鹉洲吊祢正平》
清代·管世铭

奸雄龟鼎谋将作，竞致才人入私幕。陈琳阮瑀何足多，至今齿冷荀文若。

堂堂大汉一祢生，才高气烈操履贞。孔融荐汉非荐贼，要恃一鹗清朝廷。

老瞒就使能容物，我识祢生不为屈。渔阳掺挝蹀躞前，慷慨声情光日月。

此心视死甘如茹，不择曹瞒与黄祖。杀身犹是建安年，埋骨终须乾净土。

睫论惟知吊罻罗，文人但赏题鹦鹉。芳草萋萋远树青，一抔江汉共垂名。

何当配食三闾庙，览揆先教字正平。

作者简介：（1738—1798）清江苏武进人，字缄若，号韫山。乾隆四十三年进士。授户部主事，迁郎中，充军机章京，为大学士阿桂所倚重。深憎和珅。会迁御史，草疏将劾之。阿桂恐其得罪，使留军机处，依例留直者不得专达封事，乃不得已而止。工诗古文。有《韫山堂集》。